SAL-verliese nou R4,5 miljardArgieffoto Die verliese van die Suid-Afrikaanse Lugdiens (SAL), wat reeds in ŉ finansiële verknorsing is, beloop nou R4,5 miljard, aldus dokumente wat by die parlementêre komitee oor finansies ingedien is. “Die nuwe syfer van R4,5 miljard is beduidend hoër as die R3,5 miljard van 10 dae gelede en die R1,7 miljard van September 2016,” het ŉ lid van die komitee, DA-LP Alf Lees, Maandag gesê. “Dit is ŉ toename van R1 miljard binne 10 dae en R2,8 miljard binne ses maande.” Lees het gesê hy verwag die verliese sal nog verder vermeerder, aangesien die 2016/17 finansiële jaar Vrydag, 31 Maart, tot ŉ einde kom. Die SAL sal na verwagting Woensdag voor die staande komitee verskyn.